**סופרבול LVIII** (סופרבול 58) היה משחק פוטבול, שנערך ב-11 בפברואר 2024 בין אלופת עונת 2023 של חטיבת ה-NFC סן פרנסיסקו 49' לאלופת חטיבת ה-AFC קנזס סיטי צ'יפס ושימש גמר ליגת ה-NFL. המשחק שוחק באצטדיון אליג'אנט בפרדייז, נבדה, וניצחה בו קנזס סיטי בתוצאה 25–22, לאחר הארכה.

היה זה שחזור של סופרבול LIV ארבע שנים קודם לכן, שבו ניצחו הצ'יפס 31–20. זה היה הסופרבול הראשון שנערך בנבדה, והשלישי ברציפות במערב ארצות הברית אחרי סופרבול LVI באינגלווד, קליפורניה וסופרבול LVII בגלנדייל, אריזונה. זו הפעם הראשונה מאז סופרבול LV שהאלופה המכהנת משחקת בגמר, כשגם אז הייתה זו קנזס סיטי צ'יפס.

רקע
---

### בחירת מיקום המשחק

אצטדיון אליג'אנט לפני המשחק, מציג את סמלי הקבוצות
ב-23 במאי 2018 בחרה הליגה בתחילה בניו אורלינס, לואיזיאנה, כמארחת סופרבול LVIII. עם זאת, במרץ 2020 החליטו הליגה וארגון השחקנים (NFLPA) להרחיב את העונה הסדירה מ-16 ל-17 משחקים, מה שדחה את תאריך הסופרבול LVIII ל-11 בפברואר 2024 וגרם להתנגשות עם חגיגות המרדי גרא בעיר. ב-14 באוקטובר 2020 הודיעה הליגה כי ניו אורלינס תארח במקום את הסופרבול LIX, וב-15 בדצמבר 2021 הכריזה שאצטדיון אליג'אנט בפרדייז (אנ') שבאזור לאס וגאס, נבדה, יארח את סופרבול LVIII.

### לוגו

סמליל הסופרבול הרשמי נחשף ב-13 בפברואר 2023, וממשיך את התבנית שנקבעה בסופרבול LVI: מספר המשחק מיוצג בספרות רומיות המשקפות את העיר המארחת, כשבאמצע גביע וינס לומברדי. במקרה זה האותיות צבועות בסגול ובאדום וכוללות את הסטריפ ואת שלט הכניסה ללאס וגאס, והאותיות המעוגלות פנימה מזכירות את הארכיטקטורה של מלון הבלאג'יו.

קבוצות
------

### סן פרנסיסקו 49'

סן פרנסיסקו 49' סיימה את עונת 2023 עם מאזן 12–5 ובמקום הראשון בחטיבת ה-NFC. בפלייאוף ניצחו הניינרס 34–31 את גרין ביי פאקרס ובגמר החטיבתי 34–31 את דטרויט ליונס, כשלמרות פיגור 7–24 במחצית הצליחה סן פרנסיסקו לזכות ב-27 נקודות ללא מענה במחצית השנייה ולהעפיל לסופרבול שמיני בתולדותיה. סופרבול LVIII היה הראשון של ה-49' מאז הסופרבול LIV, ואם היו זוכים בו היו הופכים לקבוצה הראשונה ב-NFC והשלישית בליגה לזכות בשישה סופרבולים אחרי פיטסבורג סטילרס וניו אינגלנד פטריוטס.

### קנזס סיטי צ'יפס

קנזס סיטי הגיעה לעונת 2023 כאלופת הליגה לאחר שזכתה בסופרבול LVII, וסיימה את העונה במאזן 11–6 במקום השלישי בחטיבת ה-AFC. סופרבול LVIII היה הרביעי של הקבוצה בחמש השנים האחרונות, לאחר שניצחו את מיאמי דולפינס 26–7 בסיבוב הוויילד קארד, את המדורגת שנייה באפלו בילס 27–24 ואת המדורגת ראשונה בולטימור רייבנס 17–10 בגמר החטיבה השישי ברציפות שלהם. זוהי ההופעה השישית של הצ'יפס בסופרבול והרביעית תחת הקוורטרבק פטריק מהומס. הקבוצה זכתה בסופרבולים IV, ‏LIV ו-LVII, ולאחר שזכתה בו הפכה לראשונה שזוכה בשתי אליפויות רצופות מאז ניו אינגלנד פטריוטס ב-2003 ו-2004.

סיקור המשחק
-----------

קוורטרבק הצ'יפס פטריק מהומס נבחר בסיום המשחק ל-MVP של משחק הסופרבול בפעם השלישית
הרבע הראשון של המשחק הסתיים ללא נקודות, ואלו הגיעו רק בבעיטה של קיקר הפורטי ניינרס ג'ייק מודי 18:12 דקות מתחילת המשחק. שבע דקות לאחר מכן מסר הווייד רסיבר של סן פרנסיסקו ג'אואן ג'נינגס לראנינג בק כריסטיאן מקפרי לטאצ'דאון, ובעיטה מוצלחת של מודי העלתה את היתרון ל-10–0. הצ'יפס השיגו נקודות ראשונות 20 שניות בלבד לסיום המחצית, כששער שדה מ-28 יארד של הריסון באטקר קבע את תוצאת הרבע השני, 10–3 ל-49'.

חמש דקות לסיום הרבע השלישי השיג באטקר שער שדה נוסף מ-57 יארד, הארוך ביותר בהיסטוריה של הסופרבול, ושתיים וחצי דקות לאחר מכן השיגו הצ'יפס את הטאצ'דאון הראשון שלהם, כשמסירה של פטריק מהומס למארקס ואלדס-סקנטלינג ובעיטה מוצלחת של באטקר הפכו את התוצאה והעלו את הצ'יפס ליתרון 13–10. טאצ'דאון של ג'נינגס ממסירה של ברוק פרדי החזיר את היתרון לניינרס 16–13 11:12 דקות לסיום הזמן החוקי, אך מודי החמיץ את הבעיטה הנוספת ופספס הזדמנות להגדיל את הפער. באטקר השווה את התוצאה 5:36 לסיום עם שער שדה, ומודי והוא החליפו שערי שדה שקבעו 19–19 בסיום הזמן החוקי והובילו להארכה השנייה בתולדות הסופרבול אחרי סופרבול LI, בו ניצחה ניו אינגלנד פטריוטס את אטלנטה פלקונס.

סן פרנסיסקו פתחה את ההארכה ולאחר 7:38 דקות שער שדה מ-27 יארד של מודי העלה אותם ליתרון 22–19, אך שלוש שניות לסיום מקולי הארדמן קלט מסירה של מהומס לטאצ'דאון וקבע את תוצאת המשחק, 25–22 לקנזס סיטי. הסופרבול נערך בסך הכל 74:57 דקות, הסופרבול הארוך בהיסטוריה והמשחק השביעי באורכו בהיסטוריה של ה-NFL.

הצ'יפס זכו בסופרבול הרביעי בתולדותיהם, והקוורטרבק מהומס נבחר ל-MVP של משחק הסופרבול בפעם השלישית בקריירה, לאחר שזכה בסופרבול השלישי שלו. בכך הוא הפך לשלישי בהיסטוריה שזוכה בתואר ה-MVP שלוש פעמים (אחרי ג'ו מונטנה וטום בריידי) ולראשון שעושה זאת בשני סופרבולים רצופים.

שידור
-----

סופרבול LVIII שודר בטלוויזיה על ידי CBS כחלק מהרוטציה החדשה של חוזה השידור של ה-NFL בין הרשתות CBS, פוקס, NBC ו-ABC/ESPN. כמו כן הועבר המשחק בסטרימינג בשידור חי דרך פרמאונט+, ולראשונה נערך שידור מיוחד לנוער בניקלודיאון. בישראל שודר המשחק בערוץ הספורט, ובמהלך השידור נודע על חילוץ החטופים מרפיח.

בידור
-----

ריבה מקנטייר שרה את המנון ארצות הברית לפני המשחק
### לפני המשחק

ב-18 בינואר 2024 הוכרז שזמרת הקאנטרי ריבה מקנטייר תשיר את המנון ארצות הברית, לצד השחקן דניאל דוראנט שיעשה זאת בשפת הסימנים האמריקאית (ASL). הראפר פוסט מאלון ביצע את "America the Beautiful" וזמרת ה-R&B העכשווי אנדרה דיי שרה את "Lift Every Voice and Sing", כשהשחקנית אנג'ל פיניירו ביצעה את שני השירים ב-ASL.

ה-NFL הזמינה את חברי קבוצת הפוטבול של תיכון להיינהלונה מלהיינה, הוואי, לשמש כקפטני הכבוד במהלך הטלת המטבע, שכן העיר נפגעה קשות בשרפות בהוואי ב-2023.

### מופע מחצית

ב-24 בספטמבר 2023 הוכרז שזמר ה-R&B אשר יוביל את מופע המחצית של הסופרבול LVIII. עימו הופיעו גם אלישה קיז, H.E.R. ג'רמיין דופרי, ויל.איי.אם, ליל ג'ון ולודאקריס.

### פרסום

CBS גבתה כ-7 מיליון דולר אמריקאי עבור 30 שניות של סרטון פרסומת, ושמרה על המחיר של השנים הקודמות. מספר חברות בריאות וקוסמטיקה רכשו פרסונות בסופרבול, מה שקושר לנוכחותה במשחק של הזמרת טיילור סוויפט, בת זוגו של טייט אנד הצ'יפס טרוויס קלסי, שגרמה לעלייה פוטנציאלית בצפייה בו בקרב נשים.

חברת ההימורים FanDuel הציגה פרסומת בכיכובו של השחקן קארל ות'רס, שנפטר ב-1 בפברואר באותה שנה. ידוענים נוספים שהופיעו בפרסומות הם כריסטופר ווקן ואשלי פארק (BMW), טינה פיי (בוקינג), ג'נה אורטגה ודני רמירז (דוריטוס), כריס פראט (פרינגלס), זאק בראף, דונלד פייז'ון וג'ייסון מומואה (T-Mobile), ליונל מסי, דן מרינו וג'ייסון סודייקיס (מיקלוב), ארנולד שוורצנגר (סטייט פארם), טום בריידי (BetMGM) וג'ניפר אניסטון, דייוויד שווימר, ג'לי רול ודייוויד וויקטוריה בקהאם (אובר איטס).

המיליארדר היהודי רוברט קראפט, בעלי הניו אינגלנד פטריוטס, רכש 30 שניות פרסומת עבור סרטון למאבק בשנאת יהודים בעקבות העלייה בשיעורי האנטישמיות בתקופת מלחמת חרבות ברזל. בפרסומת הופיע קרלנס ג'ונס, כותב הנאומים של מרטין לותר קינג שכתב איתו את נאום "יש לי חלום", שטען כי "השנאה משגשגת בשל דבר אחד - שתיקה". מערך ההסברה הלאומי ומשרד התפוצות יצרו פרסומת ששודרה בפרמאונט+ וקורא לשחרור החטופים הישראלים ברצועת עזה במלחמת חרבות ברזל משבי חמאס.

רוברט קנדי ג'וניור, המועמד העצמאי בבחירות לנשיאות ארצות הברית 2024, רכש פרסומת של 30 שניות והיה למועמד הראשון שעושה זאת מאז דונלד טראמפ ומייקל בלומברג בסופרבול LIV.

קישורים חיצוניים
----------------

ויקישיתוף מדיה וקבצים בנושא **סופרבול LVIII** בוויקישיתוף
* אתר האינטרנט הרשמי של סופרבול LVIII (באנגלית ובספרדית)
* אחרי הארכה: קנזס סיטי זכתה בסופרבול ה-58, באתר ערוץ הספורט, 12 בפברואר 2024
* מקול קורא הלילה: קנזס סיטי שוב זכתה בסופרבול, באתר וואלה!‏, 12 בפברואר 2024
* הכי מטורף שיש: המספרים מאחורי סופרבול 2024, באתר ישראל היום, 12 בפברואר 2024

הערות שוליים
------------

1. ↑  Where is Super Bowl 58? Allegiant Stadium in Las Vegas is set to host Chiefs vs. 49ers, USA Today
2. ↑  "Arizona, New Orleans chosen as Super Bowl hosts". *NFL*. 23 במאי 2018. נבדק ב-2024-01-30. `{{cite web}}`:  (עזרה)
3. ↑  מייקל מידלהרסט-שוורץ (3 באפריל 2020). "NFL weighs moving 2024 Super Bowl from New Orleans due to potential Mardi Gras conflict". *USA Today*. נבדק ב-2024-01-30. `{{cite web}}`:  (עזרה)
4. ↑  "New Orleans to host 2025 Super Bowl; 2024 SB now TBD". *NFL*. 14 באוקטובר 2020. נבדק ב-2024-01-30. `{{cite web}}`:  (עזרה)
5. ↑  צ'ייס גודברד (14 בדצמבר 2021). "Raiders' Allegiant Stadium expected host site for Super Bowl LVIII in 2024". *NFL*. נבדק ב-2024-01-30. `{{cite web}}`:  (עזרה)
6. ↑  אנדרו לינג (13 בפברואר 2023). "NFL Unveils Logo For Super Bowl LVIII In Las Vegas". *SportsLogos.Net News*. נבדק ב-2024-01-30. `{{cite web}}`:  (עזרה)
7. ↑  דוד רוזנטל‏, סן פרנסיסקו ביי: הניינרס הבטיחו מקום ראשון ב-NFC, בולטימור ב-AFC, באתר וואלה!‏, 31 בדצמבר 2023
8. ↑  כמו ב-2020: קנזס סיטי וסן פרנסיסקו שוב ייפגשו בסופרבול, באתר וואלה!‏, 29 בינואר 2024  
קנזס סיטי תפגוש את סן פרנסיסקו בסופרבול, באתר ערוץ הספורט, 29 בינואר 2024  
יאיר קטן, שיחזור המפגש מ-2020: קנזס סיטי מול סן פרנסיסקו בסופרבול, באתר ynet, 29 בינואר 2024
9. ↑  "49ers vs. Lions highlights: How San Francisco advanced to Super Bowl 58 vs. Chiefs". *USA Today*. 28 בינואר 2024. נבדק ב-2024-01-30. `{{cite web}}`:  (עזרה)
10. ↑  Patrick Mahomes, Travis Kelce are headed back to the Super Bowl after Chiefs shut down Ravens 17-10, CBS
11. ↑  "Who are the most recent back-to-back Supre Bowl champs?". *ספורטס אילוסטרייטד*. 6 בספטמבר 2018. נבדק ב-2024-01-30. `{{cite web}}`:  (עזרה)
12. ↑  WATCH: Harrison Butker Nails Longest Field Goal in Super Bowl History, ספורטס אילוסטרייטד, ‏11 בפברואר 2024
13. ↑  When was the last time the Super Bowl went into overtime?, לוס אנג'לס טיימס, ‏12 בפברואר 2024
14. ↑  אחרי הארכה: קנזס סיטי זכתה בסופרבול ה-58, באתר ערוץ הספורט, 12 בפברואר 2024
15. ↑  Super Bowl LVIII just became the longest Super Bowl in history, by at least some measurements, NBC, ‏12 בפברואר 2024
16. ↑  "המייקל ג'ורדן": הלילה ההיסטורי של פטריק מהומס, באתר ערוץ הספורט, 12 בפברואר 2024
17. ↑  "The NFL's new broadcast rights deals: Billions of dollars, evolving contracts and streaming plans". *SportsPro*. 23 במרץ 2021. נבדק ב-2024-01-30. `{{cite web}}`:  (עזרה)
18. ↑  "SpongeBob, slime to highlight Nickelodeon Super Bowl telecast". *ESPN*. 1 באוגוסט 2023. נבדק ב-2024-01-30. `{{cite web}}`:  (עזרה)
19. ↑  צפו: הודעת חילוץ החטופים בשידור הסופרבול, באתר ערוץ הספורט, 12 בפברואר 2024
20. ↑  "Reba McEntire, Post Malone, Andra Day to sing at Super Bowl pregame". *ESPN*. נבדק ב-2024-01-30.
21. ↑  Lisa Sturgis, NFL recognizes, honors high school football team from Maui during Super Bowl LVIII, פוקס ניוז, ‏7 בפברואר 2024
22. ↑  כן, כן, כן: אשר יופיע במופע המחצית של סופרבול 2024, באתר ynet, 25 בספטמבר 2023
23. ↑  אמיר בוגן, אלישיה קיז מזייפת, גלגיליות ולהיט אדיר: אשר הפך את הסופרבול לחגיגה נוסטלגית, באתר ynet, 12 בפברואר 2024  
אשר בסופרבול: צפו במופע המחצית המלא, באתר ערוץ הספורט, 12 בפברואר 2024
24. ↑  Swift Effect? Some Brands Bought Their First Super Bowl Ads, Front Office Sports, ‏31 בינואר 2024
25. ↑  Super Bowl Spot Featuring Carl Weathers Adds Touching Tribute With Rob Gronkowski, Deadline, ‏12 בפברואר 2024
26. ↑  אבישי סלע, ‏מסי, בקהאם ושוורצנגר: פרסומות הסופרבול, באתר ערוץ הספורט, 11 בפברואר 2024  
אלון פרוכטר, לא רק רוס ורייצ'ל: הפרסומות הגדולות של סופרבול 2024, באתר כאן – תאגיד השידור הישראלי, 11 בפברואר 2024  
 כוכבי "חברים" ג'ניפר אניסטון ודיוויד שווימר מתאחדים! (בפרסומת חדשה), באתר וואלה!‏, 7 בפברואר 2024
27. ↑  לראשונה אי פעם: פרסומת בסופרבול תוקדש למלחמה באנטישמיות, באתר ynet, 5 בפברואר 2024
28. ↑   Silence - Super Bowl LVIII Full Video, סרטון בערוץ "הקרן למאבק באנטישמיות", באתר יוטיוב
29. ↑  שירית אביטן כהן, אריאל כהנא ונועם דביר, "תחזירו את האבות הביתה": ההסברה הישראלית מגיעה לסופרבול, באתר ישראל היום, 11 בפברואר 2024
30. ↑  RFK Jr. airs a Super Bowl ad that cost $7M, NBC, ‏12 בפברואר 2024

| משחקי הסופרבול |
| --- |
| 

|  |
| --- |
| 1967 1 • 1968 2 • 1969 3 • 1970 4 • 1971 V ‏• 1972 VI ‏• 1973 VII ‏• 1974 VIII ‏• 1975 IX ‏• 1976 X ‏• 1977 XI ‏• 1978 XII ‏• 1979 XIII ‏• 1980 XIV ‏• 1981 XV ‏• 1982 XVI ‏• 1983 XVII ‏• 1984 XVIII ‏• 1985 XIX ‏• 1986 XX ‏• 1987 XXI ‏• 1988 XXII ‏• 1989 XXIII ‏• 1990 XXIV ‏• 1991 XXV ‏• 1992 XXVI ‏• 1993 XXVII ‏• 1994 XXVIII ‏• 1995 XXIX ‏• 1996 XXX‏• 1997 XXXI ‏• 1998 XXXII ‏• 1999 XXXIII ‏• 2000 XXXIV ‏• 2001 XXXV ‏• 2002 XXXVI ‏• 2003 XXXVII ‏• 2004 XXXVIII ‏• 2005 XXXIX ‏• 2006 XL‏• 2007 XLI‏• 2008 XLII‏• 2009 XLIII‏• 2010 XLIV‏• 2011 XLV‏• 2012 XLVI ‏• 2013 XLVII ‏• 2014 XLVIII ‏• 2015 XLIX ‏• 2016 50 ‏• 2017 LI ‏• 2018 LII ‏• 2019 LIII ‏• 2020 LIV ‏• 2021 LV ‏• 2022 LVI‏ • 2023 LVII ‏• 2024 LVIII |

 |